নাটোর সদর উপজেলা মিনি স্টেডিয়াম

নাটোর সদর উপজেলা মিনি স্টেডিয়াম বাংলাদেশের একটি উপজেলা পর্যায়ের স্টেডিয়াম। এটির অবস্থান নাটোর পৌরসভায় ঢাকা-রাজশাহী মহাসড়ক ও জেলেপাড়া সড়কের মোড়ে কানাইখালি এলাকায়। অবস্থানগত কারণে স্থাপনাটি কানাইখালি মিনি স্টেডিয়াম নামেও পরিচিত। এটি নাটোর শহরের ভিতরে নির্মিত দ্বিতীয় 'স্টেডিয়াম' এবং  শংকর গোবিন্দ চৌধুরী স্টেডিয়াম প্রতিষ্ঠার আগ পর্যন্ত জেলার প্রধান ক্রীড়াক্ষেত্র  ছিল।  

১৯৩৬ সালে নাটোর টাউন ক্লাব মাঠ হিসেবে চালু হওয়া ১২ বিঘা ক্ষেত্রফলের ক্রীড়াস্থাপনাটি ২০২৫ সালে গ্যালারি ও প্যাভিলিয়ন নির্মাণের মাধ্যমে স্টেডিয়াম হিসেবে প্রতিষ্ঠিত হয়। বাংলাদেশের সকল উপজেলায় ক্ষুদ্র পরিসরে (পূর্নাঙ্গ নয়) স্টেডিয়াম নির্মাণ প্রকল্পের আওতায় জাতীয় ক্রীড়া পরিষদ এটির নির্মাণ করে। নাটোর সদর উপজেলা  ক্রীড়া সংস্থা স্থাপনাটির রক্ষণাবেক্ষ, ক্রীড়া সূচি নিয়ন্ত্রণ ও দেখভাল করে।

 ইতিহাস 

 নাটোর টাউন ক্লাব (১৯৩৬-১৯৭৯) 
বৃটিশ আমলে স্টেডিয়ামের মাঠটি জঙ্গলাকীর্ণ এলাকা ছিল। স্বজনহীন বৃদ্ধা আয়নাবুড়ি এজঙ্গলে একা থাকতেন। নাটোরের স্থানীয় উপভাষায় জঙ্গলকে 'আদার' বলা হয়। ফলে এস্থানটি 'আয়না বুড়ির আদার' নামে পরিচিত ছিল; যার মালিক ছিলেন নাটোর রাজপরিবারের কুমার বীরেন্দ্রনাথ রায় বাহাদুর। ১৯৩৬ সালে তিনি নাটোর টাউন ক্লাবকে আদারের জমি দান করেন। ১৯৩৮ সালে টাউন ক্লাব জঙ্গলকে মাঠে রূপান্তর করে, যা পরবর্তীতে কানাইখালি মাঠ নামে পরিচিতি পায়। মাঠটি ১৯৭৯ পর্যন্ত টাইন ক্লাবের অধিকারে ছিল।

 বাংলাদেশ অভ্যুদয়ের পর (১৯৭৯-বর্তমান) 
১৯৭৯ সালে টাউন ক্লাব মাঠের দায়িত্ব মহকুমা ক্রীড়া সংস্থার কাছে হস্তান্তর করে। এরপর রাজশাহী জেলা পরিষদ মাঠের সীমানাপ্রাচীর তৈরি করে। মাঠ ও প্রাচীর ছাড়া অন্যান্য অবকাঠামো না থাকলেও, শংকর গোবিন্দ চৌধুরী স্টেডিয়াম নির্মাণের আগ পর্যন্ত, এটিকে জেলার 'প্রধান স্টেডিয়াম' ধরা হতো, এটি জেলার খেলাধুলার প্রাণ-কেন্দ্র ছিল। 

 নির্মাণ 
বাংলাদেশের সকল উপজেলায় খেলাধুলা সচল রাখা ও জেলা স্টেডিয়ামে খেলার চাপ কমানো এবং প্রয়োজনে  দূর্যোগের সময় আশ্রয়স্থল হিসেবে ব্যবহারের জন্য 'শেখ রাসেল মিনি স্টেডিয়াম প্রকল্প' নেওয়া হয়। ২০১৫ সালের ৭ এপ্রিল জাতীয় অর্থনৈতিক পরিষদের নির্বাহী কমিটির অর্থ মঞ্জুর করার পর, জাতীয় ক্রীড়া পরিষদ প্রকল্প বাস্তবায়ন শুরু করে। চার ধাপের এ প্রকল্পের দ্বিতীয় ধাপে নাটোর সদর উপজেলার স্টেডিয়ামটি নির্মাণ করা হয়।২০২৩ সালের ৩১ জুলাই শহরের কানাইখালি মাঠে ৫ কোটি ১৩ লাখ ৫ হাজার ৭৫০ টাকা ব্যয়ে ঠিকাদারি প্রতিষ্ঠান ই-ইঞ্জিনিয়ারিং লিমিটেড স্টেডিয়ামটির নির্মাণ শুরু করে। ২০২৫ সালের ৯ আগস্ট অন্যান্য ১৩টি উপজেলার সাথে স্টেডিয়ামটির উদ্বোধন ও খেলাধুলার জন্য চালু করা হয়।

 অবকাঠামো 
নাটোর টাউন হলের জন্য কানাইখালি মাঠ বরাদ্দ করা হয়েছিল। তখন এমাঠের প্রাথমিক ক্ষেত্রফল ছিল ৩ দশমিক ৮৯ একর বা ১২ বিঘা। নির্মিত স্টেডিয়ামের আয়তাকার মাঠের পাশাপাশি পশ্চিম দিকে প্রধান সড়কের পাশে তিন তলা প্যাভিলিয়ন আছে, যেখানে একটি কার্যালয় কক্ষ রাখা হয়েছে। মাঠের বিভিন্ন প্রান্তে পাঁচ ধাপ বিশিষ্ট ১০০ ফুট দৈর্ঘ্যের তিনটি সাধারণ গ্যালারি আছে, যা ১০০০ দর্শক ধারণ করতে পারে।  

 ব্যবহার 
অবকাঠামো নির্মাণে আগে মাঠটি  প্রদর্শনী, মেলা, যাত্রা, সার্কাস, রাষ্ট্রীয় অনুষ্ঠান  ও অসংখ্য রাজনৈতিক সমাবেশের জন্য ব্যবহার হয়েছে। ১৯৫০-এর দশকে মাঠটি কলকাতা, রাজশাহী ও আসামের বিভিন্ন দলের খেলার আয়োজনস্থল ছিল। বাংলাদেশে কোভিড-১৯ এর বৈশ্বিক মহামারির সময় সামাজিক দুরত্ব বজায় রাখতে নাটোর পৌরসভা কানাইখালি স্টেডিয়াম মাঠে অস্থায়ী বাজার তৈরি করেছিল।

 তথ্যসূত্র 

বিষয়শ্রেণী:২০২৫-এ বাংলাদেশে প্রতিষ্ঠিত
বিষয়শ্রেণী:বাংলাদেশের স্টেডিয়াম
বিষয়শ্রেণী:নাটোরের ক্রীড়া অনুষ্ঠানস্থল
বিষয়শ্রেণী:বাংলাদেশের ফুটবল মাঠ
বিষয়শ্রেণী:নাটোর সদর উপজেলা